 ผดส.เรือสำราญซานดาม ขอความช่วยเหลือ โควิดคร่าชีวิตคนบนเรือแล้ว 4 ศพ
แตกตื่นทั้งลำ ผู้โดยสารบนเรือสำราญซานดาม ร้องขอความช่วยเหลือ หลังพบผู้เสียชีวิตจากโควิด-19 แล้ว 4 ราย ขณะที่ยังมีผู้โดยสารอีกกว่า 130 คนที่ต้องสงสัยติดเชื้อวันที่ 28 มี.ค.63 มีรายงานผู้โดยสารบนเรือสำราญซานดาม ในเครือฮอลแลนด์ อเมริกา ไลน์ เสียชีวิตแล้ว อย่างน้อย 4 ศพ หลังจากที่เรือลำนี้ต้องจอดรออยู่นอกชายฝั่งแปซิฟิก เนื่องจากทางการปานามาไม่อนุญาตให้เรือล่องผ่านช่องแคบปานามาเพื่อกลับไปยังฟลอริดาได้โดยทางการปานามากังวลเกี่ยวกับการแพร่ระบาดของโรคโควิด19บนเรือ หลังพบผู้ป่วยที่มีอาการคล้ายไข้หวัดกว่า 130 คน ซึ่งจำเป็นที่จะต้องกักตัวทุกคนไว้บนเรือก่อน ทำให้เรือต้องลอยลำไร้จุดหมายและยังไม่รู้ว่าจะเดินทางกลับได้อย่างไร โดยผลจากการตรวจด้วยชุดทดสอบเบื้องต้นเมื่อวันพฤหัสบดีที่ผ่านมา ก็พบว่าในจำนวนนี้มีผู้ติดเชื้อไวรัสโคโรนาสายพันธุ์ใหม่แล้วอย่างน้อย 2 ราย และยังมีการประกาศภายในเรือแจ้งผู้โดยสารทราบว่ามีผู้เสียชีวิต 1 ศพ เมื่อหลายวันก่อน และมีผู้เสียชีวิตเพิ่มอีก 2 ศพในวันพฤหัสบดีและคืนถัดมาอีก 1 ศพ รวมเป็น 4 ศพ ซึ่งล้วนแล้วแต่เป็นผู้สูงอายุ ขณะที่ผู้โดยสารทุกคนบนเรือต้องกักตัวเองอยู่ภายในห้องพักจนกว่าการตรวจเชื้อทุกคนบนเรือจะเสร็จสิ้นทั้งนี้ เรือสำราญซานดาม พร้อมผู้โดยสาร 1243 คน ลูกเรืออีก 586 คน ออกเดินทางจากอาร์เจนตินาเมื่อวันที่ 7 มีนาคมที่ผ่านมา และมีกำหนดจะสิ้นสุดการเดินทางที่เมืองซานแอนโตนิโอ ประเทศชิลี ในวันที่21 มีนาคมที่ผ่านมา แต่ทางการชิลีไม่อนุญาตให้ผู้โดยสารทุกคนลงจากเรือ ขณะที่ท่าเรือของทุกประเทศในเส้นทางนี้ก็ไม่อนุญาตให้เรือสำราญเข้าเทียบท่าเช่นกันล่าสุดทางบริษัทต้นสังกัด จะมีการย้ายผู้โดยสารที่ไม่มีอาการป่วยไปยังเรือร็อตเทอร์ดาม ซึ่งล่องอยู่ในน่านน้ำปานามาแทน ขณะที่ผู้โดยสารชาวอังกฤษได้มีการประสานกับทางการให้มารับตัวพลเมืองบนเรือราว 229 คนแล้ว นอกจากนี้ยังมีผู้โดยสารสัญชาติอเมริกัน แคนาดา ออสเตรเลีย เยอรมนี อิตาลี ฝรั่งเศส สเปน และนิวซีแลนด์ด้วย
แตกตื่นทั้งลำ ผู้โดยสารบนเรือสำราญซานดามร้องขอความช่วยเหลือ หลังพบผู้เสียชีวิตจากโควิด-19 แล้ว 4 ราย ขณะที่ยังมีผู้โดยสารอีกกว่า 130 คนที่ต้องสงสัยติดเชื้อ
โควิด-19,COVID-19,เรือสำราญ,ปานามา